Kirill

Kirill (eestipäraselt ka Kirillus, vene keeles Кирилл; kodanikunimega Vladimir Mihhailovitš Gundjajev, vene keeles Владимир Михаилович Гундяев; sündinud 20. novembril 1946 Leningradis) on Vene Õigeusu Kiriku vaimulik, alates 1. veebruarist 2009 Moskva ja kogu Venemaa patriarh.

Elulugu 
Tema isa Mihhail ja vanaisa Vassili olid Vene Õigeusu Kiriku vaimulikud. Vassili, õppinud mehaanik, vahistati 1922. aastal religioossete protestide eest ja veetis olulise osa järgnevast elust GULAGis. Nii perekonnanimi kui ka vanaisa sünnipaik viitavad Gundjajevite tõenäolisele mordva päritolule.

3. aprillil 1969 pühitseti Vladimir Gundjajev mungaks nimega Kirill. Aastal 1970 lõpetas ta kiitusega Leningradi Vaimuliku Akadeemia.

26. detsembrist 1974 kuni 26. detsembrini 1984 oli ta Leningradi Vaimuliku Seminari ja Leningradi Vaimuliku Akadeemia rektor. 

14. märtsist 1976 oli ta Viiburi piiskop, 2. septembrist 1977 Viiburi peapiiskop. Alates 26. detsembrist 1984. aastast oli Kirill Smolenski ja Vjazma peapiiskop, 1989. aastast Smolenski ja Kaliningradi peapiiskop. Aastal 1991 ülendati ta metropoliidiks.

Ühtlasi juhtis Kirill alates 1989. aastast Moskva Patriarhaadi välissuhete osakonda ja oli tulenevalt oma ametikohast Vene Õigeusu Kiriku Püha Sinodi alaline liige.

Pärast patriarh Aleksius II surma valis Püha Sinod metropoliit Kirilli 6. detsembril 2008 Moskva ja kogu Venemaa patriarhi kohusetäitjaks, kelle ülesandeks oli juhtida Vene Õigeusu Kirikut kuni uue patriarhi valimiseni kiriku täiskogul.

27. jaanuaril 2009 valiti ta kiriku täiskogul 508 häälega Moskva ja kogu Venemaa patriarhiks. Ta seati ametisse 1. veebruaril 2009.

14.–16. juunini 2013 viibis ta patriarhina esimesel ametlikul visiidil Eestis.

Seisukohad 

2016. aasta märtsis teatas Kirill, et inimõigused on "globaalne ketserlus" ning et õigeusku tuleb kaitsta "ülemaailmse inimesekummardamise lahkusu" eest. Tema hinnangul on alanud "Jumala revolutsiooniline väljakihutamine inimese ja ühiskonna elust", kuna tänapäeval on tõe universaalseks mõõdupuuks saanud inimene ja tema õigused – see aga on üks idolaatria vorme, "mille tagajärjeks võivad saada apokalüptilised sündmused".

Patriarh Kirill ei ole hukka mõistnud Venemaa sissetungi Ukrainasse, vaid on avaldanud seda toetavaid seisukohti.

Tunnustus

Kiriklikud autasud 
 1973 – Suurvürst Vladimiri orden II järk
 1986 – Imetegija Sergei Radonežski orden II järk 
 2004 – imetegija Sergei Radonežski orden I järk 
 2012 – Põhjatähe orden (Sahha)
 2013 – Vürst Jaroslav Targa I järgu orden
 2016 – Apostel Andreas Esmakutsutu orden

Viited

Välislingid

  Metropoliit Kirill: patriarh ja paavst niipea ei kohtu Postimees, 26. jaanuar 2009
  Vene õigeusu kirikukogu valis uueks patriarhiks Kirilli ERR, 27. jaanuar 2009
 Artur Gusseinov.  Kornelius: patriarh Kirill on Eestile lähedane inimene Postimees, 28. jaanuar 2009
  Mihkelson: Kirill jääb Venemaa presidendi liitlaseks Postimees, 28. jaanuar 2009
  Ajaleht: Kirillist võib oodata traditsioonilist sisu moodsas vormis Postimees, 28. jaanuar 2009
 Jaanus Piirsalu. Isa Kirill suurendab kiriku mõju EPL, 29. jaanuar 2009
  Kirill tõusis täna patriarhi troonile Postimees, 1. veebruar 2009
  ERR.ee: Kirill võib külastada kõigepealt Eestit Postimees, 2. veebruar 2009
 Patriarh Kirill tuleb Eestisse juuniküüditamise aastapäeval ERR, 12. aprill 2013 
 Kirill kõneles sadadele pronkssõduri juurde tulnutele ERR, 14. juuni 2013
 Patriarh Kirilli külaskäik Eesti Kirik, 19. juuni 2013

Moskva patriarhid
Põhjatähe ordeni (Sahha) kavalerid
Sündinud 1946